CELEX: 62006FJ0093
Language: el
Date: 2007-07-05
Title: Απόφαση του Δικαστηρίου Δημόσιας Διοίκησης (δεύτερο τμήμα) της 5ης Ιουλίου 2007. # Bruno Dethomas κατά Επιτροπής των Ευρωπαϊκών Κοινοτήτων. # Υπάλληλοι. # Υπόθεση F-93/06.

ΑΠΟΦΑΣΗ ΤΟΥ ΔΙΚΑΣΤΗΡΙΟΥ ΔΗΜΟΣΙΑΣ ΔΙΟΙΚΗΣΗΣ (δεύτερο τμήμα)
      της 5ης Ιουλίου 2007
      Υπόθεση F-93/06
      Bruno Dethomas
      κατά
      Επιτροπής των Ευρωπαϊκών Κοινοτήτων 
      «Υπαλληλική υπόθεση – Πρώην έκτακτος υπάλληλος – Διορισμός του ως μόνιμου υπαλλήλου – Τροποποίηση του ΚΥΚ την 1η Μαΐου 2004 – Άρθρο 32, τρίτο εδάφιο, του ΚΥΚ – Κατάταξη σε κλιμάκιο»
      Αντικείμενο: Προσφυγή ασκηθείσα δυνάμει των άρθρων 236 ΕΚ και 152 ΕΑ, με την οποία ο B. Dethomas ζητεί την ακύρωση της αποφάσεως της Επιτροπής,
         της 11ης Ιανουαρίου 2006, με την οποία διορίζεται δόκιμος υπάλληλος και τοποθετείται, υπό την ιδιότητα του επικεφαλής της
         αντιπροσωπείας της Επιτροπής στο Βασίλειο του Μαρόκου, στη γενική διεύθυνση «Εξωτερικές σχέσεις», καθόσον η απόφαση αυτή τον
         κατατάσσει στον βαθμό A*14, κλιμάκιο 2. 
      
      Απόφαση: Η απόφαση της Επιτροπής της 11ης Ιανουαρίου 2006, κατά το μέτρο που προβλέπει την κατάταξη του B. Dethomas, ως επικεφαλής
         της αντιπροσωπείας της Επιτροπής στο Βασίλειο του Μαρόκου, στον βαθμό Α*14, κλιμάκιο 2, ακυρώνεται. Η Επιτροπή καταδικάζεται
         στα δικαστικά έξοδα.
      
      Περίληψη
      Υπάλληλοι – Πρόσληψη – Κατάταξη σε κλιμάκιο – Αναγνώριση χρόνου προϋπηρεσίας 
      (Κανονισμός Υπηρεσιακής Καταστάσεως των υπαλλήλων, άρθρα 29 § 2 και 32, εδ. 3· κανονισμός 723/2004 του Συμβουλίου)
      Ελλείψει μεταβατικής διατάξεως στον κανονισμό 723/2004, για την τροποποίηση του Κανονισμού Υπηρεσιακής Καταστάσεως των υπαλλήλων
         (στο εξής: ΚΥΚ) και του Καθεστώτος που εφαρμόζεται στο Λοιπό Προσωπικό των Κοινοτήτων, το άρθρο 32, τρίτο εδάφιο, του ΚΥΚ,
         του οποίου το γράμμα είναι σαφές και δεν επιδέχεται αμφισβήτηση, εξακολουθεί να εφαρμόζεται πλήρως μετά την έναρξη της ισχύος
         του προαναφερθέντος κανονισμού, για την κατάταξη σε κλιμάκιο εκτάκτου υπαλλήλου ο οποίος διορίζεται μόνιμος υπάλληλος με τον
         βαθμό που κατείχε μέχρι τον διορισμό αυτόν. Συνεπώς, ο υπάλληλος αυτός διατηρεί την αρχαιότητα κατά κλιμάκιο που απέκτησε
         ως έκτακτος υπάλληλος. 
      
      Συναφώς, ο διορισμός εν ενεργεία υπαλλήλου σε ανώτερη θέση, δυνάμει του άρθρου 29, παράγραφος 2, του ΚΥΚ, δεν μπορεί να λογιστεί
         ως «εξωτερική» πρόσληψη που καθιστά αδύνατο τον συνυπολογισμό των ετών υπηρεσίας τα οποία ο νεοδιορισθείς μόνιμος υπάλληλος
         συμπλήρωσε ως έκτακτος υπάλληλος. 
      
      (βλ. σκέψεις 49, 58 και 62)
      Παραπομπή:
      ΔΔΔ: 28 Ιουνίου 2007, F‑21/06, Da Silva κατά Επιτροπής, Συλλογή Υπ.Υπ. 2007, σ. Ι-Α-1-0000 και ΙΙ-Α-1-0000, σκέψη 75